和鄭文昌雨中看花之作
作者：周紫芝
朝代：宋

paragraphs: 鄭侯好客如鄭莊，客常滿座酒滿觴。
春來洛城被花惱，千金一醉姚家黄。
慇懃置酒急招喚，更來古寺窺紅粧。
春風微寒春雨細，秉燭看花花已睡。
春光駘蕩與妖妍，夜色侵凌增娬媚。
臥枝不起終無言，臉淚欲垂如有意。
樽中有酒客當歌，我醉欲眠人未起。
君不見春來雨急風屢顛，危芳墮地無餘妍。
掃花恐被落紅笑，持杯欲倩何人傳。
愁多滿懷樂事少，人自惜花天不憐。
烹羊炰羔且爲樂，酒酣耳熱亦不惡。
明朝有興却重來，莫遣殘紅抱青萼。